MT Il-Ġurnal Uffiċjali tal-Unjoni Ewropea L 121/30

REGOLAMENT TAL-KUMMISSJONI (UE) 2018/686

tal-4 ta’ Mejju 2018

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għal klorpirifos, klorpirifos-metil u triklopir f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għall-klorpirifos u l-klorpirifos-metil, il-limiti massimi ta’ residwi (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. L-MRLs għat-tirklopir ġew stabbiliti fil-Parti A tal-Anness III ta’ dak ir-Regolament.

(2) Għall-klorpirifos, l-Awtorità Ewropea dwar is-Sigurtà fl-Ikel, minn hawn ’il quddiem imsejħa “l-Awtorità”, ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-Awtorità identifikat riskju għall-konsumaturi fir-rigward tal-MRLs għall-għeneb tal-inbid. Għalhekk, huwa xieraq li dan l-MRL jitnaqqas. Huwa rakkomandat li jitnaqqsu l-MRLs għall-isfarġel, in-naspli, il-berquq, iċ-ċiras, il-qara’ aħmar, il-qamħirrum, il-brokkli, il-kaboċċi ta’ Brussell, il-kale, il-ġdur, il-ħass u ħxejjex oħrajn tal-insalata, l-ispinaċijiet, il-legumi, l-asparagu, il-qaqoċċ, iż-żrieragħ imnixxfin tal-legumi, iż-żerriegħa tal-peprin, iż-żerriegħa tal-ġirasol, iż-żerriegħa tal-kolza, iż-żerriegħa tal-mustarda, iż-żerriegħa tal-camelina sativa, iż-żebbuġ għall-produzzjoni taż-żejt, il-qamħ saraċin, il-millieġ komuni, iż-żrieragħ tal-kafè u l-pollam (il-muskolu, ix-xaħam u l-fwied). Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hija kkonkludiet li fir-rigward l-MRLs għal-lewż, il-ġellewż/ġellewż Ewropew, il-ġewż Amerikan, il-ġewż, it-tuffieħ, il-lanġas, l-għeneb tal-mejda, il-pitravi, ir-ravanell, it-tewm, ix-xalotti, il-basal tar-rebbiegħa/basal aħdar u basal ta’ Wales, it-tadam, il-bżar ħelu, il-brunġiel, il-kaboċċa Ċiniża, il-ħass tal-ħaruf/insalata tal-qamħ, il-ħass, l-escaroles/indivja tal-weraq wiesa’, l-aruka, il-fażola (bil-miżwed), il-fażola (mingħajr miżwed), il-piżelli (bil-miżwed), il-piżelli (mingħajr miżwed), l-asparagu, il-qaqoċċ, il-fażola, il-piżelli, il-lupini, iż-żerriegħa tal-peprin, iż-żerriegħa tal-ġirasol, iż-żerriegħa tal-kolza, il-fażola tas-sojja, iż-żerriegħa tal-mustarda, iż-żerriegħa tal-qoton, iż-żerriegħa tal-camelina sativa, iż-żebbuġ għall-produzzjoni taż-żejt, il-qamħ Saraċin u ċereali foloz oħrajn, il-millieġ komuni, it-tejiet, il-ħwawar (żrieragħ, frott, għeruq u riżomi), il-ħnieżer (il-muskolu u t-tessut xaħmi), il-bovini (il-muskolu u t-tessut xaħmi), in-nagħaġ (il-muskolu u t-tessut xaħmi), il-mogħoż (il-muskolu u t-tessut xaħmi), il-pollam (il-muskolu u t-tessut xaħmi) u l-ħalib (tal-bovini, tan-nagħaġ u tal-mogħoż), kien hemm xi informazzjoni li ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(3) Fil-każ tal-klorpirifos-metil, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). L-Awtorità pproponiet li tibdel id-definizzjoni tar-residwu għas-somma tal-klorpirifos-metil u d-desmetil klorpirifos-metil għaċ-ċereali. Hija rrakkomandat it-tnaqqis tal-MRL għall-frawli, il-passolina (sewda, ħamra u bajda), il-kiwi, il-patata, il-qamħirrum, is-segala, is-sorgu, il-qamħ, il-ħnieżer (il-fwied u l-kliewi), il-bovini (il-fwied u l-kliewi), in-nagħaġ (il-fwied u l-kliewi) u l-mogħoż (il-fwied u l-kliewi) u l-pollam (il-muskoli, ix-xaħam, il-fwied u l-kliewi). Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hija kkonkludiet li fir-rigward tal-MRLs għall-ħwawar (żerriegħa, frott, għeruq u riżomi), ix-xgħir, il-ħafur, ir-ross, il-ħnieżer (il-laħam, ix-xaħam, il-fwied u l-kliewi), il-bovini (il-laħam, ix-xaħam, il-fwied u l-kliewi), in-nagħaġ (il-laħam, ix-xaħam, il-fwied u l-kliewi), il-mogħoż (il-laħam, ix-xaħam, il-fwied u l-kliewi), il-pollam (il-laħam, ix-xaħam, il-fwied u l-kliewi), il-ħalib (tal-bovini, tan-nagħaġ u tal-mogħoż) u l-bajd tal-għasafar, kien hemm xi informazzjoni li ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi ma hemm l-ebda riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Id-dejta tal-monitoraġġ turi li jkun hemm residwi fuq iż-żrieragħ imnixxfin tal-legumi, fuq iż-żrieragħ taż-żejt u fuq iċ-ċereali mhux trattati f’livell ogħla mil-limitu l-ġdid tad-detezzjoni (LOD) identifikat mill-Awtorità iżda inqas mil-LOD eżistenti. Dawn ir-residwi jirriżultaw minn kontaminazzjoni kroċjata mill-uċuħ tar-raba’ ttrattati skont il-liġi bil-klorpirifos-metil. Billi l-valutazzjoni turi li ma hemmx riskju inaċettabbli għall-konsumaturi jew għall-annimali mil-LOD eżistenti, l-MRLs għal dawn l-uċuħ tar-raba’ jenħtieġ li jiġu ffissati temporanjament fil-livell tal-LOD eżistenti. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien erba’ snin mill-pubblikazzjoni ta’ dan ir-Regolament.

(4) Għat-triklopir, l-Awtorità bagħtet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (4). L-Awtorità rrakkomandat li jitnaqqsu l-MRLs għat-tuffieħ, il-lanġas, il-berquq, il-ħawħ, ir-ross, il-ħnieżer (il-muskoli, ix-xaħam, il-fwied u l-kliewi), il-kliewi tal-bovini, il-kliewi tan-nagħaġ, il-kliewi tal-mogħoż u l-ħalib (tal-bovini, tan-nagħaġ u tal-mogħoż). Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hija kkonkludiet li fir-rigward tal-MRLs għall-grejpfrut, il-larinġ, il-lumi, il-mandolin, it-tuffieħ, il-lanġas, il-berquq, il-ħawħ u r-ross, kien hemm xi informazzjoni li ma kinitx disponibbli u kienet meħtieġa aktar kunsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta’ dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(5) F’dak li għandu x’jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs jentħeiġ li jiġu stabbiliti fil-limitu speċifiku ta’ determinazzjoni jew jenħtieġ li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(6) Il-Kummissjoni kkonsultat lil-laboratorji ta’ referenza tal-Unjoni Ewropea għar-residwi tal-pestiċidi dwar il-bżonn li ċertu limiti ta’ determinazzjoni jiġu adattati. Għal diversi sustanzi, dawk il-laboratorji kkonkludew li għal ċertu prodotti bażiċi l-iżvilupp tekniku jeżiġi li jiġu stabbiliti limiti speċifiċi ta’ determinazzjoni.

(7) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(8) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(9) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(10) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b’mod normali, jenħtieġ li dan ir-Regolament jipprevedi arranġament tranżizzjonali għall-prodotti li jkunu ġew prodotti qabel il-modifika tal-MRLs u li għalihom jintwera li nżamm livell għoli ta’ protezzjoni tal-konsumaturi. Minħabba li ma jistax jiġi eskluż ir-riskju għall-konsumaturi bl-MRLs attwali, jenħtieġ li l-valur għall-klorpirifos ta’ 0,01 mg/kg għall-għeneb tal-inbid japplika mid-data ta’ applikazzjoni ta’ dan ir-Regolament.

(11) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(12) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2

F’dak li għandu x’jaqsam mas-sustanzi attivi klorpirifos-metil u triklopir fil-prodotti kollha jew fuqhom, għandu jkompli japplika r-Regolament (KE) Nru 396/2005 hekk kif kien qabel ma ġie emendat b’dan ir-Regolament għall-prodotti li kienu manifatturati qabel il-5 ta’ Diċembru 2018.

Fir-rigward tas-sustanza attiva klorpirifos fil-prodotti kollha u fuqhom, għajr l-għeneb tal-inbid, għandu jkompli japplika r-Regolament (KE) Nru 396/2005 hekk kif kien qabel ma ġie emendat b’dan ir-Regolament għall-prodotti li kienu manifatturati qabel il-5 ta’ Diċembru 2018.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Għandu japplika mill-5 ta’ Diċembru 2018.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta’ Mejju 2018. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Review of the existing maximum residue levels for chlorpyrifos according to Article 12 of Regulation (EC) N 396/2005. EFSA Journal 2017;15(3):4733.

(3) L-Awtorità Ewropea dwar is-Sigurtà fl-Ikel; Review of the existing maximum residue levels for chlorpyrifos-methyl according to Article 12 of Regulation (EC) N 396/2005. EFSA Journal 2017;15(3):4734.

(4) L-Awtorità Ewropea dwar is-Sigurtà fl-Ikel; Review of the existing maximum residue levels for triclopyr according to Article 12 of Regulation (EC) N 396/2005. EFSA Journal 2017;15(3):4735.